## Pravilnik o elektromagnetskoj kompatibilnosti (EMC)

### NN 112/2008 (1.10.2008.), Pravilnik o elektromagnetskoj kompatibilnosti (EMC)

# MINISTARSTVO MORA, PROMETA I INFRASTRUKTURE

**3262**

Na temelju članka 5. stavka 1. i 2. Zakona o tehničkim zahtjevima za proizvode i
ocjeni sukladnosti (»Narodne novine«, broj 158/03. i 79/07.) ministar mora,
prometa i infrastrukture, uz prethodno mišljenje ministra nadležnog za
gospodarstvo, donosi

## PRAVILNIK

### O ELEKTROMAGNETSKOJ KOMPATIBILNOSTI (EMC)

I. OPĆE ODREDBE

*Sadržaj Pravilnika*

Članak 1.

Ovim se Pravilnikom propisuju zahtjevi elektromagnetske kompatibilnosti (EMC),
kojima mora udovoljavati električna i druga tehnička oprema koja se proizvodi,
uvozi i stavlja na tržište u Republici Hrvatskoj, način i postupci ocjenjivanja
sukladnosti te opreme sa zahtjevima elektromagnetske kompatibilnosti, način i
postupak ovlašćivanja tijela za ocjenjivanje sukladnosti, oznake i način
označivanja električne i druge tehničke opreme te objava popisa norma potrebnih
za ocjenjivanje sukladnosti električne i druge tehničke opreme.

*Područje primjene*

Članak 2.

(1) Ovaj se Pravilnik primjenjuje na svu opremu i uređaje koji mogu uzrokovati
elektromagnetske smetnje i/ili na koje te smetnje mogu utjecati narušavajući
njihove radne značajke.
(2) Odredbe ovoga Pravilnika ne primjenjuju se na:
a) radijsku opremu i telekomunikacijsku terminalnu opremu,
b) aeronautičke proizvode, njihove sastavnice i uređaje obuhvaćene posebnim
propisima iz područja civilnog zrakoplovstva,
c) radijsku opremu koju upotrebljavaju radioamateri, a koja nije dostupna na
slobodnom tržištu, komplete sastavnih dijelova koje upotrebljavaju radioamateri
za sastavljanje radijske opreme, kao ni na tehnički izmijenjenu opremu dostupnu
na slobodnom tržištu i namijenjenu za uporabu radioamatera,
d) opremu koja zbog svojih fizikalnih značajki ne može stvarati elektromagnetske
smetnje koje prelaze dopuštenu razinu za normalan rad radijske i
telekomunikacijske opreme i druge opreme, te na opremu koja radi u skladu sa
svojom namjenom bez narušavanja radnih značajki u prisutnosti elektromagnetskih
smetnja.
(3) Odredbe ovoga Pravilnika ne primjenjuju se na opremu iz stavka 1. ovoga
članka, za koju su bitni zahtjevi iz članka 5. ovoga Pravilnika u potpunosti ili
djelomično podrobnije uređeni posebnim propisima.
(4) Ovaj Pravilnik ne utječe na primjenu posebnih propisa kojima se uređuje
sigurnost opreme.

*Značenje pojmova*

Članak 3.

(1) U smislu ovoga Pravilnika pojedini pojmovi imaju sljedeće značenje:
1. *elektromagnetska kompatibilnost (EMC)*: mogućnost naprave, uređaja ili sustava
da radi na zadovoljavajući način u svojem elektromagnetskom okruženju i da ne
stvara štetne elektromagnetske smetnje drugoj opremi ili sustavima u tom
okruženju,
2. *elektromagnetska smetnja*: svaka elektromagnetska pojava koja može narušiti
radne značajke opreme, uređaja, naprave ili sustava, a obuhvaća elektromagnetski
šum, neželjeni signal ili smetnju u mediju širenja elektromagnetskih valova,
3. *elektromagnetsko okruženje*: sve elektromagnetske pojave vidljive na određenoj
lokaciji,
4. *Ministarstvo*: središnje tijelo državne uprave nadležno za elektroničke
komunikacije,
5. *ministar*: čelnik središnjeg tijela državne uprave nadležnog za elektroničke
komunikacije,
6. *nepokretna instalacija*: označava određenu kombinaciju više vrsta uređaja
i/ili drugih naprava koje su sastavljene, ugrađene i namijenjene za trajnu
uporabu na određenoj lokaciji,
7. *oprema*: svaki uređaj ili nepokretna instalacija,
8. *otpornost na elektromagnetske smetnje*: mogućnost rada opreme, uređaja,
naprave ili sustava bez narušavanja njihovih radnih značajki u prisutnosti
elektromagnetske smetnje,
9. *ovlašteni zastupnik*: svaka fizička ili pravna osoba registrirana u Republici
Hrvatskoj, koju je proizvođač pisano ovlastio da djeluje umjesto njega za
posebne zadatke u smislu Zakona o tehničkim zahtjevima za proizvode i ocjeni
sukladnosti,
10. *uređaj*: svaka gotova električna ili elektronička naprava, ili kombinacija
tih naprava koja sadrži električne i/ili elektroničke sastavne dijelove, a koja
je dostupna na slobodnom tržištu kao jedinstvena funkcionalna jedinica
namijenjena krajnjem korisniku i podložna stvaranju elektromagnetske smetnje,
ili na rad koje takva smetnja može utjecati.
(2) U smislu ovoga Pravilnika sljedeći pojmovi smatraju se istovjetnima značenju
pojma uređaja iz stavka 1. točke 10. ovoga članka:
1. *sastavnice ili podsklopovi*: dijelovi uređaja namijenjeni ugradnji u uređaj od
strane krajnjeg korisnika, a koji su podložni stvaranju elektromagnetske smetnje
ili na rad kojih takva smetnja može utjecati,
2. *pokretne instalacije*: kombinacija uređaja i/ili drugih naprava namijenjenih
za premještanje i rad na više različitih lokacija.

II. STAVLJANJE NA TRŽIŠTE I/ILI STAVLJANJE U POGON

*Slobodan protok opreme*

Članak 4.

(1) Oprema se može staviti na tržište i/ili u pogon samo ako udovoljava
zahtjevima ovoga Pravilnika te ako se pravilno instalira, održava i upotrebljava
u skladu sa svojom namjenom.
(2) Iznimno od odredbe stavka 1. ovoga članka, odredbe ovoga Pravilnika ne
utječu na primjenu sljedećih mjera u skladu s posebnim propisima:
(a) mjera za utvrđivanje i uklanjanje postojećih ili očekivanih smetnja u vezi s
elektromagnetskom kompatibilnosti na određenoj lokaciji,
(b) sigurnosnih mjera koje se poduzimaju u svrhu zaštite javnih elektroničkih
komunikacijskih mreža ili radijskih postaja koje upotrebljavaju Oružane snage
Republike Hrvatske, policija i sigurnosno-obavještajne agencije u skladu s
Tablicom namjene radiofrekvencijskog spektra.
(3) O primjeni posebnih mjera iz stavka 2. ovoga članka ministar će izvijestiti
Europsku komisiju i druge države članice Europske unije.
(4) Električnu i drugu tehničku opremu, koja ne udovoljava bitnim zahtjevima iz
članka 5. ovoga Pravilnika, može se javno izlagati i predstavljati u Republici
Hrvatskoj samo uz jasno i razvidno istaknutu oznaku da takva oprema ne
udovoljava zahtjevima iz ovoga Pravilnika, te da stavljanje na tržište i uporaba
takve opreme nije dopuštena u Republici Hrvatskoj.
(5) Javno izlaganje i predstavljanje opreme iz stavka 4. ovoga članka dopušteno
je ako su prethodno poduzete odgovarajuće mjere u svrhu izbjegavanja
elektromagnetskih smetnja.

*Bitni zahtjevi elektromagnetske kompatibilnosti*

Članak 5.

Oprema iz članka 2. stavka 1. ovoga Pravilnika mora udovoljavati sljedećim
bitnim zahtjevima elektromagnetske kompatibilnosti:
1. Zaštitni zahtjevi:
a) oprema i uređaji moraju se projektirati i proizvoditi na način da
elektromagnetske smetnje, koje oprema i uređaji stvaraju, ne prelaze razinu koja
dopušta radijskoj i telekomunikacijskoj opremi te drugim uređajima ispravan rad
u skladu s njihovom namjenom,
b) oprema i uređaji moraju imati odgovarajuću razinu unutarnje otpornosti na
elektromagnetske smetnje, što im omogućuje ispravan rad u skladu s njihovom
namjenom.
2. Posebni zahtjevi za nepokretne instalacije:
Nepokretna instalacija mora se ugrađivati u skladu s dobrom inženjerskom
praksom, uz poštivanje podataka o uporabi njezinih sastavnica u skladu s
njihovom namjenom, kako bi se udovoljilo zaštitnim zahtjevima iz točke 1. ovoga
članka. Primjena dobre inženjerske prakse mora se dokumentirati, a odgovorna
osoba mora čuvati dokumentaciju sve dok je nepokretna instalacija u uporabi, te
je dati na uvid nadležnom tijelu i inspektoru iz članka 12. ovoga Pravilnika (u
daljnjem tekstu: nadležni inspektor), u skladu s njihovim zahtjevom.

*Norme*

Članak 6.

(1) Ako oprema ili uređaj udovoljava odgovarajućim hrvatskim normama kojima su
prihvaćene usklađene europske norme, smatra se da je sukladan odgovarajućim
bitnim zahtjevima iz članka 5. ovoga Pravilnika. Pretpostavka sukladnosti
ograničena je na opseg usklađene norme ili norma koje se primjenjuju te
mjerodavnih bitnih zahtjeva koje obuhvaća takva usklađena norma ili norme.
(2) Ministarstvo redovito usklađuje i dopunjuje popis hrvatskih norma iz
područja elektromagnetske kompatibilnosti, koje pružaju pretpostavku o
sukladnosti s bitnim zahtjevima iz članka 5. ovoga Pravilnika, te ih, prema
potrebi, a najmanje jedanput godišnje, objavljuje u »Narodnim novinama« i na
svojim internetskim stranicama.
(3) Hrvatski zavod za norme osigurava, u skladu s mjerodavnim odredbama zakona
kojim se uređuje područje normizacije, podatke o hrvatskim normama iz stavka 2.
ovoga članka.
(4) Ako u Republici Hrvatskoj nisu prihvaćene i objavljene hrvatske norme koje
se odnose na elektromagnetsku kompatibilnost, a koje pružaju pretpostavku o
sukladnosti s bitnim zahtjevima iz članka 5. ovoga Pravilnika, mogu se
primjenjivati odgovarajuće europske ili međunarodne norme.
(5) Ako Ministarstvo smatra da hrvatska norma iz stavka 2. ovoga članka ne
zadovoljava u potpunosti bitne zahtjeve iz članka 5. ovoga Pravilnika, o tome
će, uz pisano obrazloženje, izvijestiti središnje tijelo državne uprave nadležno
za gospodarstvo i Hrvatski zavod za norme.

III. UREĐAJI

*Postupci ocjenjivanja sukladnosti za uređaje*

Članak 7.

(1) Ovlašteno tijelo za ocjenjivanje sukladnosti provodi postupke ocjenjivanja
sukladnosti uređaja s bitnim zahtjevima elektromagnetske kompatibilnosti iz
članka 5. ovoga Pravilnika.
(2) Ocjenjivanje sukladnosti uređaja s bitnim zahtjevima elektromagnetske
kompatibilnosti iz članka 5. ovoga Pravilnika provodi se, prema izboru
proizvođača opreme ili njegova ovlaštenog zastupnika, na jedan od načina
utvrđenih u Dodacima 1. i 2. koji su tiskani uz ovaj Pravilnik i čine njegov
sastavni dio.
(3) Za uređaje, koji su proizvedeni u skladu s normama iz članka 6. ovoga
Pravilnika, proizvođač, njegov ovlašteni zastupnik ili druga osoba odgovorna za
stavljanje uređaja na tržište Republike Hrvatske izdaje Izjavu o sukladnosti
kojom potvrđuje sukladnost uređaja s bitnim zahtjevima iz članka 5. ovoga
Pravilnika.
(4) Izjava o sukladnosti mora osobito sadržavati podatke navedene u Dodatku 3.
koji je tiskan uz ovaj Pravilnik i čini njegov sastavni dio.
(5) Proizvođač, njegov ovlašteni zastupnik ili druga osoba odgovorna za
stavljanje uređaja na tržište Republike Hrvatske obvezna je čuvati Izjavu o
sukladnosti i tehničku dokumentaciju u razdoblju od najmanje deset godina od
dana proizvodnje posljednjeg takvog uređaja, te je dati na uvid nadležnom
inspektoru, u skladu s njegovim zahtjevom.
(6) Proizvođač, njegov ovlašteni zastupnik ili druga osoba odgovorna za
stavljanje uređaja na tržište Republike Hrvatske obvezna je uređaj ili omot za
pakiranje (ako postoji), ili upute za uporabu uređaja označiti u skladu s
odredbama članka 9. ovoga Pravilnika.
(7) Proizvođač, njegov ovlašteni zastupnik ili druga osoba odgovorna za
stavljanje uređaja na tržište Republike Hrvatske, prije stavljanja tog uređaja
na tržište, mora dostaviti ovlaštenom tijelu za ocjenjivanje sukladnosti Izjavu
o sukladnosti, presliku izvorne Izjave o sukladnosti (EC Declaration of
Conformity) ako uređaj nije proizveden u Republici Hrvatskoj, te pripadajuću
tehničku dokumentaciju u skladu s Dodatkom 3. točkom 1. ovoga Pravilnika.
(8) Ovlašteno tijelo za ocjenjivanje sukladnosti izdaje potvrdu o sukladnosti
(certifikat) ako utvrdi sukladnost uređaja iz stavka 7. ovoga članka s bitnim
zahtjevima elektromagnetske kompatibilnosti iz članka 5. ovoga Pravilnika.

*Tijelo za ocjenjivanje sukladnosti*

Članak 8.

(1) Tijelo za ocjenjivanje sukladnosti može obavljati poslove ocjenjivanja
sukladnosti električne i druge tehničke opreme na temelju rješenja o ovlasti
koje donosi ministar, uz uvjet da to tijelo ispunjava sljedeće:
– ima sjedište na području Republike Hrvatske,
– ima potvrdu Hrvatske akreditacijske agencije o ispunjavanju osnovnih uvjeta iz
Dodatka 4. koji je tiskan uz ovaj Pravilnik i čini njegov sastavni dio.
(2) Postupak utvrđivanja osposobljenosti tijela za ocjenjivanje sukladnosti u
ime Ministarstva provodi Hrvatska akreditacijska agencija, u skladu s ugovorom o
provedbi postupaka utvrđivanja osposobljenosti tijela za ocjenjivanje
sukladnosti, sklopljenim s Ministarstvom, i naputkom o utvrđivanju
osposobljenosti tijela za ocjenjivanje sukladnosti, koji donosi ministar.
(3) Potvrda iz stavka 1. ovoga članka mora osobito sadržavati:
– nadnevak izdavanja potvrde,
– popis opreme za ispitivanje s nadnevcima umjeravanja,
– metode ispitivanja za koje se ovlast izdaje,
– ime osobe osposobljene i odgovorne za nadzor i procjenu ishoda ispitivanja.
(4) Zahtjev za izdavanje rješenja o ovlasti iz stavka 1. ovoga članka, koji
tijelo za ocjenjivanje sukladnosti podnosi Ministarstvu, mora sadržavati
sljedeće:
– podatke o podnositelju zahtjeva,
– presliku potvrde iz stavka 1. ovoga članka ili presliku potvrde o akreditaciji
iz stavka 7. ovoga članka.
(5) Rješenje o ovlasti iz stavka 1. ovoga članka važi do ukidanja.
(6) Ovlašteno tijelo za ocjenjivanje sukladnosti mora ispunjavati uvjete iz
Dodatka 4. ovoga Pravilnika tijekom cijelog razdoblja važenja rješenja o ovlasti
iz stavka 1. ovoga članka.
(7) Smatra se da tijelo za ocjenjivanje sukladnosti, koje ima potvrdu o
akreditaciji Hrvatske akreditacijske agencije, udovoljava uvjetima propisanima
Dodatkom 4. ovoga Pravilnika s obzirom na opseg aktivnosti i proizvoda
obuhvaćenih tom akreditacijom.
(8) Hrvatska akreditacijska agencija će za potrebe Ministarstva najmanje
jedanput godišnje obavljati redovite provjere, a na zahtjev Ministarstva i
izvanredne provjere osposobljenosti ovlaštenih tijela za ocjenjivanje
sukladnosti, te o obavljenim provjerama redovito izvješćivati Ministarstvo.
(9) Ako Hrvatska akreditacijska agencija u redovitoj ili izvanrednoj provjeri
osposobljenosti ovlaštenog tijela za ocjenjivanje sukladnosti utvrdi da to
tijelo ne ispunjava uvjete propisane ovim Pravilnikom, o tome će bez odgode
izvijestiti Ministarstvo.
(10) U slučaju iz stavka 9. ovoga članka ministar će ukinuti rješenje o ovlasti
iz stavka 1. ovoga članka, i to u cijelosti ili u dijelu u kojem je ovlašteno
tijelo za ocjenjivanje sukladnosti prestalo ispunjavati uvjete.
(11) Ministar će izvijestiti Europsku komisiju i druge države članice Europske
unije o ovlaštenim tijelima za ocjenjivanje sukladnosti, koja je ovlastio za
provedbu postupaka ocjenjivanja sukladnosti električne i druge tehničke opreme
sa zahtjevima elektromagnetske kompatibilnosti, u skladu s Dodacima 1. i 2.
ovoga Pravilnika, te o svakoj promjeni u vezi s izdanim ovlastima.
(12) U izvješću iz stavka 11. ovoga članka osobito se mora navesti jesu li
tijela za ocjenjivanje sukladnosti ovlaštena za obavljanje postupaka iz Dodatka
2. ovoga Pravilnika za sve uređaje iz članka 2. stavka 1. ovoga Pravilnika,
i/ili za bitne zahtjeve elektromagnetske kompatibilnosti iz članka 5. ovoga
Pravilnika, ili je opseg izdane ovlasti ograničen na određene posebne odrednice
bitnih zahtjeva elektromagnetske kompatibilnosti i/ili vrste uređaja.

*Oznaka sukladnosti i način označivanja uređaja*

Članak 9.

(1) Uređaj, koji je u skladu sa svim zahtjevima propisanima ovim Pravilnikom i
drugim mjerodavnim propisima koji se odnose na taj uređaj, prije stavljanja na
tržište mora biti označen oznakom sukladnosti u skladu s posebnim propisom kojim
se uređuje oblik, sadržaj i izgled oznake sukladnosti proizvoda s propisanim
tehničkim zahtjevima.
(2) Na svakom uređaju moraju se nalaziti podaci o nazivu, tipu, modelu,
serijskom broju i namjeni uređaja te drugi podaci koji omogućavaju prepoznavanje
uređaja.
(3) Svaki uređaj mora biti popraćen dokumentacijom u kojoj se moraju nalaziti
podaci o nazivu i adresi proizvođača ili njegova ovlaštenog zastupnika ili druge
osobe odgovorne za stavljanje uređaja na tržište Republike Hrvatske, kao i
obavijesti o svim posebnim mjerama opreza koje se moraju poduzeti prilikom
sklapanja, instaliranja, održavanja ili uporabe uređaja.
(4) U slučaju kada nadležni inspektor utvrdi da uređaj nije označen oznakom
sukladnosti u skladu sa svim važećim propisima koji se odnose na taj uređaj,
donijet će rješenje kojim će odrediti rok u kojem je proizvođač, njegov
ovlašteni zastupnik ili druga osoba odgovorna za stavljanje uređaja na tržište
i/ili u uporabu u Republici Hrvatskoj obvezna ukloniti utvrđene nedostatke.
(5) Uređaj koji nije u skladu sa zaštitnim zahtjevima iz članka 5. točke 1.
ovoga Pravilnika za stambena područja, mora imati jasnu oznaku ograničenja
uporabe u tim područjima, a gdje je to moguće, oznaka se mora istaknuti i na
samom pakiranju.
(6) Osoba odgovorna za stavljanje uređaja na tržište Republike Hrvatske obvezna
je uređaju priložiti upute za uporabu na hrvatskom jeziku, Izjavu o sukladnosti
s bitnim zahtjevima iz članka 5. ovoga Pravilnika i presliku izvorne Izjave o
sukladnosti (*EC Declaration of Conformity*), ako taj uređaj nije proizveden u
Republici Hrvatskoj.
(7) Iznimno od odredbe stavka 6. ovoga članka, osoba odgovorna za stavljanje
uređaja na tržište Republike Hrvatske može Izjavu o sukladnosti s bitnim
zahtjevima iz članka 5. ovoga Pravilnika i presliku izvorne Izjave o sukladnosti
(*EC Declaration of Conformity*) učiniti dostupnima na svojim službenim
internetskim stranicama, pri čemu mora adresu internetske stranice priložiti
uputama za uporabu uređaja.

IV. NEPOKRETNE INSTALACIJE

Članak 10.

(1) Primjena odredaba članka 5., 7. i 9. ovoga Pravilnika nije obvezna za uređaj
namijenjen ugradnji u određenu nepokretnu instalaciju, a koji inače nije
dostupan na slobodnom tržištu.
(2) Uređaj iz stavka 1. ovoga članka mora biti popraćen dokumentacijom koja
opisuje nepokretnu instalaciju i značajke njezine elektromagnetske
kompatibilnosti te ukazuje na zaštitne mjere koje se moraju poduzeti prigodom
ugradnje uređaja u tu nepokretnu instalaciju, kako se ne bi ugrozila usklađenost
te instalacije sa zahtjevima elektromagnetske kompatibilnosti, te s podacima iz
članka 9. stavka 2. i 3. ovoga Pravilnika.
(3) U slučaju postojanja naznaka o neusklađenosti nepokretne instalacije sa
zahtjevima elektromagnetske kompatibilnosti ili prigovora na smetnje uzrokovane
nepokretnom instalacijom, nadležni inspektor može zatražiti dokaz o sukladnosti
nepokretne instalacije s bitnim zahtjevima iz članka 5. točke 2. ovoga
Pravilnika, i/ili zatražiti ispitivanje sukladnosti nepokretne instalacije sa
zahtjevima elektromagnetske kompatibilnosti.
(4) U slučaju iz stavka 3. ovoga članka vlasnik ili korisnik nepokretne
instalacije obvezan je dokazati usklađenost nepokretne instalacije s bitnim
zahtjevima iz članka 5. točke 2. ovoga Pravilnika.
(5) Ako nadležni inspektor utvrdi da nepokretna instalacija nije usklađena sa
zahtjevima elektromagnetske kompatibilnosti, rješenjem će narediti uklanjanje
utvrđenih nedostataka, u skladu sa Zakonom o tehničkim zahtjevima za proizvode i
ocjeni sukladnosti.
(6) U slučaju nepostupanja po rješenju nadležnog inspektora iz stavka 5. ovoga
članka u za to određenom roku, nadležni inspektor će rješenjem zabraniti rad
nepokretne instalacije, do uklanjanja utvrđenih nedostataka.

V. NAKNADE

Članak 11.

(1) Za izdavanje rješenja o ovlasti iz članka 8. stavka 1. ovoga Pravilnika
plaća se upravna pristojba u skladu s posebnim propisom.
(2) Podnositelj zahtjeva za izdavanje rješenja iz stavka 1. ovoga članka plaća
troškove provedbe postupka utvrđivanja osposobljenosti tijela za ocjenjivanje
sukladnosti u korist Hrvatske akreditacijske agencije.
(3) Troškove provedbe postupka ocjenjivanja sukladnosti električne i druge
tehničke opreme snosi podnositelj zahtjeva prema cjeniku ovlaštenog tijela za
ocjenjivanje sukladnosti.
(4) Ovlašteno tijelo za ocjenjivanje sukladnosti objavljuje i redovito obnavlja
cjenik svojih usluga na svojim internetskim stranicama, a može ga objaviti i na
drugi prikladan način.

VI. NADZOR

Članak 12.

(1) Poslove inspekcijskog nadzora nad primjenom odredaba ovoga Pravilnika, koje
se odnose na nadzor električne i druge tehničke opreme na tržištu, provodi
nadležni inspektor Državnog inspektorata u skladu sa Zakonom o tehničkim
zahtjevima za proizvode i ocjeni sukladnosti.
(2) O obavljenom nadzoru električne i druge tehničke opreme na tržištu nadležni
inspektor vodi zapisnik.
(3) U okviru mjera koje je ovlašten poduzimati na temelju Zakona o tehničkim
zahtjevima za proizvode i ocjeni sukladnosti, nadležni inspektor može narediti
ispitivanje električne i druge tehničke opreme.
(4) Ako se ispitivanjem iz stavka 3. ovoga članka utvrdi da uređaj, za koji su
provedeni postupci ocjenjivanja sukladnosti iz članka 7. ovoga Pravilnika, ne
udovoljava bitnim zahtjevima iz članka 5. ovoga Pravilnika, nadležni inspektor
će rješenjem privremeno zabraniti uvoz, prodaju, iznajmljivanje i/ili uporabu
tog uređaja te narediti uklanjanje utvrđenih nedostataka, o čemu primjerak
zapisnika iz stavka 2. ovoga članka dostavlja Ministarstvu.
(5) U slučaju iz stavka 4. ovoga članka troškove ispitivanja snosi pravna ili
fizička osoba koja je stavila uređaj na tržište i/ili u uporabu.
(6) U rješenju iz stavka 4. ovoga članka nadležni inspektor će osobito navesti
razloge neudovoljavanja bitnim zahtjevima iz članka 5. ovoga Pravilnika, koji
mogu biti posljedica neudovoljavanja uređaja normama iz članka 6. ovoga
Pravilnika, ili nepravilne primjene tih norma, ili nedostataka u tim normama.
(7) U slučaju nepostupanja po rješenju nadležnog inspektora iz stavka 4. ovoga
članka u za to određenom roku, nadležni inspektor će rješenjem zabraniti
stavljanje uređaja na tržište i/ili u uporabu, narediti trajno povlačenje takvog
uređaja s tržišta, odnosno poduzeti i druge mjere u skladu sa Zakonom o
tehničkim zahtjevima za proizvode i ocjeni sukladnosti, a osoba iz stavka 5.
ovoga članka obvezna je bez odgode povući taj uređaj s tržišta.
(8) Ako je za uređaj, koji ne udovoljava bitnim zahtjevima iz članka 5. ovoga
Pravilnika, izdana Izjava o sukladnosti i/ili potvrda o sukladnosti u skladu s
odredbama članka 7. ovoga Pravilnika, protiv tijela ili osobe odgovorne za
izdavanje Izjave o sukladnosti ili potvrde o sukladnosti nadležni inspektor
poduzet će odgovarajuće mjere u skladu sa Zakonom o tehničkim zahtjevima za
proizvode i ocjeni sukladnosti, o čemu će bez odgode pisano izvijestiti
Ministarstvo.

VII. PRIJELAZNE I ZAVRŠNE ODREDBE

*Prijelazne odredbe*

Članak 13.

(1) Danom pristupanja Republike Hrvatske Europskoj uniji ili danom stupanja na
snagu međunarodnog sporazuma o ocjeni sukladnosti i prihvaćanju industrijskih
proizvoda (ACAA sporazum) prestaju važiti odredbe članka 7. stavka 7. i 8. i
članka 8. stavka 1. podstavka 1. ovoga Pravilnika.
(2) Danom pristupanja Republike Hrvatske Europskoj uniji ili danom stupanja na
snagu međunarodnog sporazuma o ocjeni sukladnosti i prihvaćanju industrijskih
proizvoda (ACAA sporazum) u svim odredbama ovoga Pravilnika i njegovih Dodataka
izraz: »Izjava o sukladnosti«zamjenjuje se izrazom: »EZ Izjava o sukladnosti«.
(3) Odredbe ovoga Pravilnika ne utječu na uređaje koji su stavljeni na tržište
Republike Hrvatske prema propisima koji su važili do dana stupanja na snagu
ovoga Pravilnika.
(4) Ovlasti izdane tijelima za ocjenjivanje sukladnosti, na temelju propisa koji
su važili do dana stupanja na snagu ovoga Pravilnika, važe do isteka roka na
koji su izdane, uz uvjet da se ta tijela usklade sa zahtjevima iz ovoga
Pravilnika do 31. prosinca 2009. godine.

*Propis koji prestaje važiti*

Članak 14.

Danom stupanja na snagu ovoga Pravilnika prestaje važiti Pravilnik o
elektromagnetskoj kompatibilnosti (EMC) (»Narodne novine«, broj 16/05.).

*Stupanje na snagu Pravilnika*

Članak 15.

Ovaj Pravilnik objavit će se u »Narodnim novinama«, a stupa na snagu 1. siječnja
2009. godine, osim odredaba članka 4. stavka 3. i članka 8. stavka 11. i 12.
koje stupaju na snagu danom pristupanja Republike Hrvatske Europskoj uniji ili
danom stupanja na snagu međunarodnog sporazuma o ocjeni sukladnosti i
prihvaćanju industrijskih proizvoda (ACAA sporazum).

Klasa: 011-01/08-03/121
Urbroj: 530-10-08-7
Zagreb, 23. rujna 2008.

Ministar
**Božidar Kalmeta, dipl. ing.**, v. r.

**DODATAK 1.**

POSTUPAK OCJENJIVANJA SUKLADNOSTI
(unutarnja kontrola proizvodnje)

1. Proizvođač je obvezan provesti postupak ocjenjivanja sukladnosti uređaja s
bitnim zahtjevima elektromagnetske kompatibilnosti iz članka 5. točke 1. ovoga
Pravilnika. Smatra se da je uređaj, u proizvodnji kojeg su primijenjene
odgovarajuće norme iz članka 6. ovoga Pravilnika, sukladan odgovarajućim bitnim
zahtjevima iz članka 5. ovoga Pravilnika.
2. Postupak ocjenjivanja sukladnosti uređaja s bitnim zahtjevima
elektromagnetske kompatibilnosti iz članka 5. točke 1. ovoga Pravilnika mora
uzeti u obzir sve uobičajene radne uvjete i sve konfiguracije tog uređaja koje
je proizvođač predvidio za namjensku uporabu.
3. Proizvođač mora pripremiti tehničku dokumentaciju koja pruža dokaz
sukladnosti uređaja s bitnim zahtjevima elektromagnetske kompatibilnosti, u
skladu s Dodatkom 3. točkom 1. ovoga Pravilnika.
4. Proizvođač, njegov ovlašteni zastupnik ili druga osoba odgovorna za
stavljanje uređaja na tržište Republike Hrvatske obvezna je čuvati tehničku
dokumentaciju iz točke 3. ovoga Dodatka u razdoblju od najmanje deset godina od
dana proizvodnje posljednjeg takvog uređaja, te je dati na uvid nadležnom
inspektoru, u skladu s njegovim zahtjevom.
5. Sukladnost uređaja sa svim bitnim zahtjevima elektromagnetske kompatibilnosti
potvrđuje se Izjavom o sukladnosti koju izdaje proizvođač ili njegov ovlašteni
zastupnik.
6. Proizvođač ili njegov ovlašteni zastupnik mora čuvati Izjavu o sukladnosti u
razdoblju od najmanje deset godina od dana proizvodnje posljednjeg takvog
uređaja te je dati na uvid nadležnom inspektoru, u skladu s njegovim zahtjevom.
7. Ako ni proizvođač, niti njegov ovlašteni zastupnik nemaju sjedište u
Republici Hrvatskoj, obvezi čuvanja Izjave o sukladnosti i tehničke
dokumentacije te obvezi njihova davanja na uvid nadležnom inspektoru podliježe
osoba koja stavlja uređaj na tržište Republike Hrvatske.
8. Proizvođač mora poduzeti sve potrebne mjere kako bi osigurao da su oprema i
uređaji proizvedeni u skladu s tehničkom dokumentacijom iz točke 3. ovoga
Dodatka te u skladu s drugim zahtjevima iz ovoga Pravilnika, koji se na njih
odnose.
9. Tehnička dokumentacija i Izjava o sukladnosti moraju se sastavljati u skladu
s Dodatkom 3. ovoga Pravilnika.

**DODATAK 2.**

POSTUPAK OCJENJIVANJA SUKLADNOSTI KOJI UKLJUČUJE OVLAŠTENO TIJELO ZA
OCJENJIVANJE SUKLADNOSTI

Ovaj Dodatak sastoji se od postupaka iz Dodatka 1. ovoga Pravilnika i sljedećih
dodatnih postupaka:
1. Proizvođač ili njegov ovlašteni zastupnik obvezan je ovlaštenom tijelu za
ocjenjivanje sukladnosti iz članka 8. ovoga Pravilnika, uz zahtjev za provedbu
postupka ocjenjivanja sukladnosti, dostaviti tehničku dokumentaciju iz Dodatka
3. točke 1. ovoga Pravilnika. U zahtjevu ovlaštenom tijelu za ocjenjivanje
sukladnosti proizvođač ili njegov ovlašteni zastupnik pobliže naznačuje koje
odrednice bitnih zahtjeva elektromagnetske kompatibilnosti treba ocijeniti.
2. Ovlašteno tijelo za ocjenjivanje sukladnosti pregledava tehničku
dokumentaciju i ocjenjuje da li tehnička dokumentacija pravilno dokazuje
ispunjavanje zahtjeva iz ovoga Pravilnika. Ako je sukladnost uređaja potvrđena,
ovlašteno tijelo za ocjenjivanje sukladnosti proizvođaču ili njegovom ovlaštenom
zastupniku izdaje potvrdu o sukladnosti tog uređaja s bitnim zahtjevima
elektromagnetske kompatibilnosti. Potvrda o sukladnosti mora biti ograničena na
one odrednice bitnih zahtjeva elektromagnetske kompatibilnosti za koje je
ovlašteno tijelo za ocjenjivanje sukladnosti provelo postupak ocjenjivanja
sukladnosti.
3. Potvrda o sukladnosti opreme ili uređaja s bitnim zahtjevima elektromagnetske
kompatibilnosti iz članka 5. ovoga Pravilnika prilaže se tehničkoj dokumentaciji
iz Dodatka 3. točke 1. ovoga Pravilnika.

**DODATAK 3.**

TEHNIČKA DOKUMENTACIJA I IZJAVA O SUKLADNOSTI

*1. Tehnička dokumentacija*

Tehnička dokumentacija mora omogućiti ocjenjivanje sukladnosti uređaja s bitnim
zahtjevima elektromagnetske kompatibilnosti iz članka 5. ovoga Pravilnika.
Tehnička dokumentacija obuhvaća projektiranje i proizvodnju uređaja, a osobito
uključuje sljedeće:
– opis uređaja,
– popis primijenjenih norma,
– za uređaje u proizvodnji kojih nisu primijenjene ili su samo djelomično
primijenjene norme iz članka 6. ovoga Pravilnika, i za uređaje za koje ne
postoje norme, potrebno je priložiti opis postupaka koji su primijenjeni kako bi
se zadovoljili bitni zahtjevi iz članka 5. ovoga Pravilnika, uključujući i opis
provedbe postupka ocjenjivanja sukladnosti sa zahtjevima elektromagnetske
kompatibilnosti iz Dodatka 1. točke 1. ovoga Pravilnika, te ispitna izvješća,
– potvrdu o sukladnosti opreme ili uređaja, ako je proveden postupak iz Dodatka
2. ovoga Pravilnika.

*2. Izjava o sukladnosti*

Izjava o sukladnosti mora osobito sadržavati sljedeće podatke:
– podatke o uređaju (proizvođač uređaja, naziv, vrsta, tip, model, serijski broj
i namjena uređaja),
– naziv i adresu proizvođača te naziv i adresu njegova ovlaštenog zastupnika,
– popis norma u skladu s kojima je uređaj ispitan,
– nadnevak izdavanja Izjave o sukladnosti,
– podatke o potvrdi o sukladnosti i ovlaštenom tijelu za ocjenjivanje
sukladnosti, koje je izdalo potvrdu,
– identitet i potpis osobe koja je opunomoćena obvezati proizvođača, njegova
ovlaštenog zastupnika ili osobu odgovornu za uvoz i/ili stavljanje uređaja na
tržište Republike Hrvatske.

**DODATAK 4.**

OSNOVNI UVJETI KOJE MORA ISPUNJAVATI OVLAŠTENO TIJELO ZA OCJENJIVANJE
SUKLADNOSTI

Ovlašteno tijelo za ocjenjivanje sukladnosti mora ispunjavati sljedeće osnovne
uvjete:
– mora imati stručno osoblje te potrebna sredstva i opremu,
– njegovo stručno osoblje mora posjedovati tehničke vještine i znanja te
profesionalni integritet,
– tehničko i drugo osoblje mora biti neovisno u obavljanju ispitivanja,
pripremanju izvješća i izdavanju potvrda o sukladnosti u skladu s odredbama
ovoga Pravilnika, i to u odnosu na sve osobe ili skupine osoba koje su izravno
ili neizravno zainteresirane za uređaj koji se ocjenjuje,
– njegovo osoblje obvezno je čuvati poslovnu tajnu u vezi sa svim podacima koje
sazna u obavljanju povjerenih poslova,
– mora biti osigurano za poslove koje obavlja u skladu s posebnim propisima.

Pravilnik, NN 112/2008-3262
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)